b'\n_START_ARTICLE_\nMestna avtobusna linija \xc5\xa1t. 9 (Ljubljana)\n_START_SECTION_\nZgodovina\n_START_PARAGRAPH_\nPo naglem \xc5\xa1irjenju mesta proti jugu v Trnovo konec 50. let 20. stoletja se je pokazala potreba po vzpostavitvi redne avtobusne proge s centrom mesta. Tako so odprli avtobusno progo \xc5\xa1t. 9 Trnovo \xe2\x80\x93 Vodmat. V Vodmatu je bilo obra\xc4\x8dali\xc5\xa1\xc4\x8de urejeno na Vodmatskem trgu, nedale\xc4\x8d stran od nekdanje tramvajske remize. Ker pa so tudi v Mostah, Selu in na Kodeljevem gradili nova stanovanja in hi\xc5\xa1e, so novembra leta 1974 progo iz Vodmata podalj\xc5\xa1ali preko novega cestnega mostu na Kajuhovi ulici do Kodeljevega, kjer so uredili novo obra\xc4\x8dali\xc5\xa1\xc4\x8de ob izteku Pov\xc5\xa1etove ulice (Trnovo \xe2\x80\x93 Kodeljevo). Tu je imela kasneje obra\xc4\x8dali\xc5\xa1\xc4\x8de tudi nova proga \xc5\xa1tevilka 5. V tistem \xc4\x8dasu so avtobusi na celotni trasi vozili le do 21.00, do 22.30 pa je obratovala skraj\xc5\xa1ana proga 9a Trnovo \xe2\x80\x93 Bavarski dvor. Pred dokon\xc4\x8danjem novega \xc5\xa0tepanjskega naselja so progo \xc5\xa1t. 9 leta 1980 najprej podalj\xc5\xa1ali do mesta, kjer danes na Litijski cesti stoji bencinska \xc4\x8drpalka. Po izgradnji zadnjih blokov in Pesarske ceste na vzhodnem delu naselja pa so obra\xc4\x8dali\xc5\xa1\xc4\x8de na za\xc4\x8detku 80. let. 20. stoletja prestavili na njen konec, kjer se nahaja \xc5\xa1e danes. Zaradi nara\xc5\xa1\xc4\x8dajo\xc4\x8dega \xc5\xa1tevila potnikov od leta 1984 na progi obratujejo zglobni avtobusi. Tedaj so uredili v sklopu cestnega mostu preko Ljubljanice tudi novo obra\xc4\x8dali\xc5\xa1\xc4\x8de Trnovo. Leta 1998 so spremenili potek proge v Trnovem, in sicer so jo s Ceste na Loko preusmerili mimo naselja Rakova Jel\xc5\xa1a. S tem je bil tudi ta ljubljanski predel povezan z mestno avtobusno progo. Novembra 2003 je bil obratovalni \xc4\x8das podalj\xc5\xa1an do 0.30, julija naslednje leto pa je vozila spet po starem do 22.30._NEWLINE_Decembra 2007 so odprli nov del Barjanske ceste in most preko Grada\xc5\xa1\xc4\x8dice; takrat je bila linija 9 preusmerjena z Riharjeve in s Fin\xc5\xbegarjeve ceste na novozgrajeni odsek._NEWLINE_21. septembra 2015 bila linija 9 preusmerjena s Trnovega na novo P+R parkiri\xc5\xa1\xc4\x8de Barje ob ljubljanski obvoznici. Po novem avtobusi zavijejo z Barjanske ceste na Kopa\xc4\x8devo in Opekarsko, od tam pa nazaj na Barjansko in pot nadaljujejo proti parkiri\xc5\xa1\xc4\x8du. Mimo starega obra\xc4\x8dali\xc5\xa1\xc4\x8da Trnovo sta bili preusmerjeni liniji 19B in 19I.\n_START_SECTION_\nRe\xc5\xbeim obratovanja\n_START_PARAGRAPH_\nLinija obratuje vse dni v letu, tj. ob delavnikih, sobotah, nedeljah in praznikih. Avtobusi najpogosteje vozijo ob delavni\xc5\xa1kih prometnih konicah. Vse dni je zadnji odhod iz centra mesta proti obema kon\xc4\x8dnima obra\xc4\x8dali\xc5\xa1\xc4\x8dema ob 22.30.'